RESOLUCIÓN do 10 de decembro de 2009, da Secretaría Xeral de Política Lingüística, pola que se anuncia a concesión de axudas para proxectos de fomento do uso do galego dos centros de ensino privados de Galicia, que imparten ensinanzas regradas de niveis non universitarios, para o curso escolar 2009-2010 (ED101A).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/01/2010

A Lei 3/1983, do 15 de xuño, de normalización lingüística, en desenvolvemento das previsións dos artigos 3.2º e 148.1º.17 da Constitución española e mais do artigo 5 do Estatuto de autonomía de Galicia, establece a obriga dos poderes públicos de garantiren o uso normal do galego e do castelán (artigo 2), así como que o galego, como lingua propia de Galicia, é lingua oficial no ensino en todos os niveis educativos (artigo 12).
Así mesmo, no artigo 14 da citada lei establécese expresamente que a lingua galega é materia de estudo obrigado en todos os niveis educativos non universitarios e que se garantirá o uso efectivo deste dereito en todos os centros públicos e privados. No parágrafo 3 do mesmo artigo, encoméndaselles ás autoridades educativas da comunidade autónoma garantir que, ao remate dos ciclos educativos, nos que o ensino do galego é obrigatorio, o alumnado debe coñecer esta lingua, nos seus niveis oral e escrito, en igualdade co castelán.
Deste obxectivo nace a necesidade de adoptar un conxunto de medidas de dinamización dirixidas á promoción da lingua galega nos centros educativos.
Igualmente, o Plan Xeral de Normalización da Lingua Galega, aprobado por unanimidade no Parlamento de Galicia, na súa sesión do día 21 de setembro de 2004, reitera a necesidade de promover medidas favorables para o galego para conseguir equiparar o nivel de competencia do alumnado en lingua galega e castelá, así como para corrixir a situación social de desigualdade entre os dous idiomas, polo que a Administración educativa debe desenvolver e apoiar aquelas medidas que axuden a incrementar o uso da lingua galega na comunidade educativa.
O Decreto 124/2007, do 28 de xuño, polo que se regula o uso e a promoción do galego no sistema educativo desenvolve a Lei de normalización lingüística para a súa aplicación en todos os centros docentes públicos e privados que imparten as ensinanzas reguladas na Lei orgánica 2/2006, do 3 de maio, de educación (DOG nº 125, do 29 de xuño). Pretende reforzar a dimensión comunicativa do galego en relación con contextos vivos e facilitarlle ao alumnado unha oferta educativa que o axude a percibir a utilidade da lingua e que o capacite para o seu uso correcto e eficaz, afastado de usos sexistas e respectuoso coa situación sociolingüística na que se enmarca cada centro. Con este obxectivo, os centros elaborarán cadanseu proxecto lingüístico, que será avaliado e aprobado polo seu respectivo consello escolar.
O devandito decreto regula, no artigo 18 e seguintes, o funcionamento dos equipos de normalización e dinamización lingüística e das comisións territoriais de coordinación. No artigo 20, establécese que a Consellería de Educación e Ordenación Universitaria (CEOU) e a Secretaría Xeral de Política Lingüística (SXPL) divulgarán as experiencias positivas desenvolvidas nos centros educativos no campo da normalización lingüística e avaliarán o grao de cumprimento do Plan de Normalización Lingüística nos centros educativos. Tamén se establece que o Goberno de Galicia, con periodicidade anual, avaliará os resultados da aplicación deste decreto e desenvolverá regulamentariamente cantas disposicións fosen necesarias, co fin de que poida achegarse gradualmente á plena aplicación da Carta europea das linguas rexionais e minoritarias.
Daquela, e co fin de valorar e apoiar o labor dos equipos de normalización e dinamización lingüística dos centros de ensino, considérase necesario, ao igual que en exercicios anteriores, convocar axudas para a presentación de proxectos de fomento do uso do galego. A achega económica que se asigne a cada proxecto determinarase segundo os criterios establecidos nos puntos 10 e 11 desta convocatoria.
Segundo o establecido no artigo 2.1º b) da Lei 9/2007, do 13 de xuño, de subvencións de Galicia, as achegas económicas que se lles asignen aos proxectos con motivo desta convocatoria terán carácter de subvención, destinadas á execución dos proxectos de fomento do uso do galego polos equipos de normalización lingüística dos centros de ensino privados.
Tendo en conta que á Secretaría Xeral de Política Lingüística lle corresponde, por unha banda, planificar e desenvolver campañas e medidas de fomento do uso, coñecemento e difusión do galego, segundo establece o artigo 6 do Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria; e, por outra, aprobar as bases, a convocatoria e a resolución de axudas e subvencións no seu ámbito competencial, consonte establece o artigo 3.b da Orde do 3 de agosto de 2009 de delegación de competencias nos órganos superiores e periféricos da Consellería de Educación e Ordenación Universitaria,
RESOLVO:
Anunciar a convocatoria para a presentación de proxectos de fomento do uso do galego nos centros de ensino privados de Galicia para o curso escolar 2009-2010, segundo as seguintes bases:
1. Obxecto.
A concesión de axudas, en réxime de concorrencia competitiva, para a realización de proxectos de fomento do uso do galego, promovidos polos equipos de normalización e dinamización lingüística nos centros privados de ensino que imparten ensinos regrados non universitarios en Galicia, durante o curso escolar 2009-2010.
2. Destinatarios.
Os centros de ensino privados citados no parágrafo anterior.
3. Requisitos.
Para optar a estas axudas, deberanse cumprir os seguintes requisitos:
a) O centro de ensino que solicite a axuda deberá ter formalmente constituído o equipo de normalización e dinamización lingüística, consonte o previsto no artigo 82 do Decreto 324/1996, do 26 de xullo, e no artigo 63 do Decreto 374/1996, do 17 de outubro. O equipamento de normalización e dinamización lingüística será o órgano encargado da elaboración do proxecto.
b) Só se financiarán os proxectos que estean incluídos na programación anual de actividades aprobadas polos centros.
c) Os proxectos e as actividades desenvolvidas ao abeiro desta convocatoria deberán presentarse e desenvolverse, de acordo coa vixente normativa ortográfica e morfolóxica do idioma galego, fixada pola Real Academia Galega o 12 de xullo de 2003, tal e como se establece na disposición adicional da Lei 3/1983, do 15 de xuño, de normalización lingüística (DOG nº 84 do 14 de xullo). Así mesmo, respectarán a toponimia oficial nos termos previstos no artigo 10 da citada lei.
d) Estar ao día no cumprimento das obrigas tributarias co Estado, coa comunidade autónoma e coa Seguridade Social. Así mesmo, para optaren a estas axudas deberán cumprirse os requisitos e obrigas previstos na Lei 9/2007, do 13 de xuño, de subvencións de Galicia, á que se somete expresamente a súa tramitación.
4. Dotación orzamentaria.
O importe das axudas aos proxectos de fomento do uso do galego nos centros de ensino privados financiaranse con cargo á partida orzamentaria 09.03.151A.470.2 dos orzamentos xerais da Comunidade Autónoma de Galicia para o ano 2010, por unha contía inicial máxima de 78.000 euros. Esta convocatoria segue a tramitación anticipada de expedientes de gasto, tal e como se dispón no punto 23.
5. Prazo de presentación de solicitudes.
O prazo de presentación de solicitudes será dun mes desde a súa publicación.
6. Forma de presentación das solicitudes.
As solicitudes para participar nesta convocatoria realizaranse segundo o formulario I que figura anexo a esta resolución. Na solicitude figurará o nome do centro e o nome da persoa física ou xurídica titular, co NIF/CIF correspondente.
As solicitudes, xunto coa documentación indicada no punto 7, dirixiranse aos gabinetes provinciais de normalización lingüística e presentaranse, preferentemente, nos rexistros destas delegacións ou tamén en calquera outro rexistro administrativo propio ou concertado da Comunidade Autónoma de Galicia, conforme o Decreto 164/2005, do 16 de xuño (DOG do 24 de xuño). Sen prexuízo de que tamén poderán presentarse segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. A data de entrada válida é a de entrada nalgún dos rexistros anteriores. Para os efectos deste cómputo non ten validez a data de saída do rexistro do centro de ensino. De enviar a documentación mediante o servizo de correos, será necesaria a súa presentación en sobre aberto para que o funcionario do servizo postal poida selala e facer constar a data de presentación antes de certificala.
7. Documentación que se xuntará á solicitude.
Á solicitude xuntarase a seguinte documentación:
7.1. Copia impresa do proxecto, asinado polo coordinador ou coordinadora do equipo de normalización, co visto e prace do director ou directora do centro. O proxecto deberá analizar a realidade concreta do centro e, a partir dela, establecer os obxectivos e deseñar as actividades que permitan modificar a situación de partida. Desenvolverá os seguintes puntos:
a) Breve estudo sociolingüístico actualizado atendendo:
-O contorno sociolingüístico do centro.
-A situación do profesorado.
-A situación do alumnado.
-A situación lingüística do centro.
b) Descrición de obxectivos adecuados a cada unha dos catro puntos anteriores.
c) Descrición detallada das actividades de dinamización lingüística para cada un dos obxectivos propostos.
7.2. Cadro resumo de actividades asinado polo coordinador ou coordinadora, co visto e prace do director ou directora do centro, no que figure expresamente o compromiso de desenvolvemento das actividades programadas no caso de obter o financiamento. No cadro teñen que constar de forma resumida a temporalización, o nome da actividade, responsable/s, destinatarios/as e departamento/s aos que pertence, así como o orzamento previsto. O modelo deste cadro resumo figura no anexo II desta resolución.
7.3. Certificación bancaria, selada e asinada pola entidade correspondente, na que consten os datos da conta do centro na que se solicita o ingreso da axuda, se é a primeira vez que recibe este financiamento da Xunta de Galicia.
8. Procedemento.
Recibidas as solicitudes revisarase a documentación e, se se apreciasen erros ou omisións, comunicaráselles aos solicitantes para a súa emenda, de acordo co previsto no artigo 71, da Lei 30/1992.
9. Análise e cualificación dos proxectos.
Unha vez completos os expedientes administrativos, procederase á cualificación dos proxectos que resulten admitidos por seren presentados en tempo e forma. Con este fin, constituiranse as seguintes comisións:
9.1. Comisión central. Na Secretaría Xeral de Política Lingüística constituirase unha comisión integrada polo/a xefe/a do gabinete provincial de normalización lingüística, o/a coordinador/a provincial, un/unha asesor/a técnico da Secretaría Xeral e o subdirector xeral de Planificación Lingüística que actuará como presidente. As funcións desta comisión son:
a) Avaliar conxuntamente cinco proxectos, elixidos ao chou, co fin de homoxeneizar a aplicación dos criterios de avaliación no seo das comisións provinciais.
b) Fixar o valor económico por punto obtido nos proxectos e formular a proposta de resolución de financiamento a cada centro educativo.
9.2. Comisións provinciais. Formarase en cada gabinete provincial desta secretaría xeral unha comisión provincial integrada por:
Presidencia:
-O xefe ou a xefa do gabinete provincial de normalización lingüística.
Vogais:
-O coordinador ou coordinadora provincial dos equipos de normalización e dinamización lingüística.
-Un/unha representante da Inspección Educativa, que será designado/a polo xefe ou xefa territorial da Consellería de Educación e Ordenación Universitaria.
-Un/unha especialista en Planificación Lingüística, designado/a pola Secretaría Xeral de Política Lingüística. Cando o número de proxectos o aconselle, poderán designarse ata 3 especialistas máis por comisión.
-Un profesor ou profesora con experiencia nos equipos de normalización e dinamización lingüística, designado/a pola Secretaría Xeral de Política Lingüística.
Secretaría:
Desenvolverá estas funcións un funcionario ou funcionaria do gabinete ou delegación territorial.
As funcións desta comisión son:
a) Avaliar, na súa respectiva provincia, os proxectos presentados polos equipos de normalización e dinamización lingüística, segundo os criterios establecidos no punto 10 desta convocatoria.
b) Elaborar a listaxe coa puntuación outorgada a cada proxecto e remitila á comisión central para que esta proceda á proposta de resolución.
10. Criterios para a cualificación dos proxectos.
Para a concesión de incentivos de apoio ao financiamento dos proxectos de fomento do uso do galego, as comisións terán en conta fundamentalmente a calidade do proxecto e ponderarase o número de estudantes do centro.
10.1. A calidade do proxecto terá un peso do 80%. Quedarán desestimadas aquelas solicitudes que non reúnan un mínimo de 6 puntos nesta epígrafe. A porcentaxe do 80%, correspondente á calidade, será puntuada de 0 a 24 puntos. As variables que se avaliarán coas respectivas puntuacións serán as seguintes:
a) Implicación activa dos membros da comunidade no proxecto (pais/nais, profesorado de distintos departamentos, alumnado de distintos ciclos, etapas e niveis, así como persoal de Administración e servizos): de 0 a 3 puntos.
b) Orixinalidade nas propostas para incidir nos usos reais, orais e escritos, da comunidade educativa: de 0 a 3 puntos.
c) Potenciación das competencias activas sobre as pasivas, con especial atención a aquelas que fomenten a oralidade: de 0 a 3 puntos.
d) Utilización de novas tecnoloxías: de 0 a 3 puntos.
e) Colaboración con outras institucións, entidades ou asociacións externas ao centro, co obxectivo de potenciar o uso da lingua galega fóra do centro: de 0 a 3 puntos.
f) Colaboración con outros centros educativos no deseño da Planificación Lingüística e/ou realización de actividades: de 0 a 3 puntos.
g) Realización de actividades plurianuais: de 0 a 3 puntos.
h) Diversificación de actividades ao longo do curso, número e coherencia entre estas e os obxectivos correspondentes: de 0 a 3 puntos.
10.2. O número de estudantes terá un peso do 20%. A cada centro concederánselle 0,30 puntos por cada 50 estudantes ou fracción, ata un máximo de 6 puntos.
11. Contías máximas por proxecto.
a) O financiamento máximo que poderán recibir os centros cunha matrícula superior a 50 alumnos e alumnas é de 2.500 euros.
Aos proxectos destes centros que conten con 20 puntos ou máis no punto 10.1 outorgaráselles automaticamente a cantidade máxima permitida de 2.500 euros.
b) O financiamento máximo que poderán recibir aqueles centros con matrícula comprendida entre 25 e 50 alumnos e alumnas é de 600 euros.
c) O financiamento máximo que poderán recibir aqueles centros con matrícula inferior a 25 alumnos e alumnas é de 400 euros.
12. Criterios para a repartición das axudas concedidas.
Unha vez que as comisións provinciais avalíen e establezan a puntuación que ten cada proxecto, a comisión central, tras descontar as axudas máximas concedidas, se as houber, establecidas na alínea a) do número anterior, fixará un valor económico por punto obtido nos proxectos. A multiplicación dese valor polo total de puntos acadados por cada proxecto dará como resultado a contía económica da axuda que recibirá cada un, que, en ningún caso, poderá exceder as contías máximas establecidas no punto 11 nin o custo total do proxecto.
Se para o mesmo proxecto se solicitase algunha axuda ou subvención ante calquera outra Administración ou ente público, deberá xuntarse á solicitude unha declaración na que se exprese o conxunto das solicitudes efectuadas ou concedidas.
13. Proposta de resolución.
Rematadas as sesións, as comisións provinciais elaborarán a listaxe coa puntuación outorgada a cada proxecto e a comisión central de avaliación formulará unha proposta de resolución de adxudicación do financiamento de cada proxecto.
Estas propostas faranse públicas na web www.xunta.es/linguagalega. Nelas expresarase a contía proposta para cada proxecto admitido, así como as causas que determinaron a exclusión das restantes solicitudes. Os centros interesados disporán de 10 días hábiles para formular as alegacións que consideren oportunas sobre esta proposta ante a xefatura de gabinete de normalización lingüística.
14. Resolución.
Correspóndelle ao secretario xeral de Política Lingüística a competencia para resolver esta convocatoria, segundo se establece no artigo 3.b da Orde do 3 de agosto de 2009, de delegación de competencias nos órganos superiores e periféricos da Consellería de Educación e Ordenación Universitaria.
A resolución definitiva publicarase no Diario Oficial de Galicia e na web www.xunta.es/linguagalega.
As solicitudes entenderanse desestimadas de non recaer resolución expresa no prazo de seis meses, contados a partir da publicación desta convocatoria no DOG.
15. Xustificación de gastos.
A data límite para a xustificación dos gastos correspondentes aos centros que obtiveron financiamento mediante esta convocatoria para o curso 2009-2010 é o 1 de xullo de 2010. Deberá presentarse ante os gabinetes provinciais de Normalización Lingüística.
A forma de presentación é a mesma que a sinalada no punto 6, a propósito da presentación das solicitudes.
A xustificación incluirá a seguinte documentación:
a) Unha memoria descritiva e gráfica en que, por unha banda, se analice en detalle o desenvolvemento de cada unha das actividades para as que se concedeu a asignación económica e, por outra, se relacione cada gasto en que se incorreu coa actividade do proxecto a que vai imputado.
Esta memoria deberá dar conta dos cambios realizados con respecto á programación inicial e nela avaliarase, ademais, a consecución ou non dos obxectivos previstos e proporanse actuacións de mellora para vindeiros proxectos.
b) Facturas orixinais correspondentes ao ano 2010, ou copias compulsadas expedidas a nome do centro educativo, nas que se exprese, de xeito explícito, o concepto e a súa relación coas actividades programadas e xustificante de pagamento delas. Non se admiten facturas compulsadas polo propio centro educativo.
c) Xunto coas facturas enviarase unha relación de todas elas nas que se especifique: emisor, número de factura e importe desta.
d) Declaración complementaria do conxunto de axudas solicitadas, tanto as aprobadas ou concedidas, como as pendentes de resolución, para o mesmo proxecto a outras administracións ou entes públicos.
e) Copia do CIF do centro.
16. Perda do dereito ao cobramento do financiamento.
O centro perderá o dereito ao cobramento do financiamento concedido polas seguintes causas:
-Xustificación presentada fóra do prazo (con posterioridade ao 1 de xullo de 2010).
-Non realización das actividades e/ou incumprimento dos fins, obxectivos ou variación substancial na realización do proxecto, sen o xustificar debidamente.
-Incumprimento do requisito previsto no punto 3.d desta convocatoria sobre o uso correcto do galego e o respecto á toponimia oficial.
-Perda da capacidade xurídica ou de obrar ou inhabilitación para ser beneficiario de subvencións e axudas públicas, nos termos previstos no artigo 10 da Lei 9/2007, do 13 de xuño, de subvencións de Galicia (DOG nº 121, do 25 de xuño).
-Toda alteración das condicións e requisitos tidos en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos para o mesmo proxecto poderá dar lugar á modificación da resolución de concesión.
No suposto de incumprimento das condicións establecidas para a súa concesión, procederá o reintegro total ou parcial, segundo proceda, da subvención percibida, de acordo co previsto na Lei de subvencións de Galicia.
17. Pagamento.
O pagamento non poderá ser superior á contía concedida na resolución da convocatoria, nin aos gastos realmente realizados, de seren estes inferiores ao importe concedido.
Os pagamentos serán efectuados a través das respectivas xefaturas territoriais da Consellería Educación e Ordenación Universitaria.
18. Seguimento e avaliación da realización dos proxectos.
O seguimento e a avaliación da realización dos proxectos de fomento da lingua galega que presenten os equipos será realizado polos coordinadores e coordinadoras territoriais sobre a base das memorias de xustificación.
19. Desconcentración de créditos.
Para unha máis eficaz xestión, a Secretaría Xeral de Política Lingüística desconcentrará os créditos necesarios para sufragar os gastos desta convocatoria e delegaranse as facultades correspondentes para resolver e pagar os importes correspondentes a cada centro de ensino nas correspondentes xefaturas territoriais da Consellería Educación e Ordenación Universitaria, nas que teñen establecida a súa sede os gabinetes de normalización lingüística de cada provincia.
20. O secretario xeral de Política Lingüística poderá ditar, no ámbito das súas competencias, as instrucións e aclaracións precisas para o desenvolvemento desta resolución.
21. Normativa aplicable.
A esta resolución seranlle de aplicación as normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións e o seu desenvolvemento; a Lei 9/2007, do 13 de xuño, de subvencións de Galicia (DOG nº 121, do 25 de xuño); o Decreto 11/2009, do 8 de xaneiro, polo que se aproba o Regulamento da Lei 9/2007; e, no que non se opoña, aplicarase tamén o Decreto 287/2000, do 21 de novembro.
22. Fiscalización e control.
Os beneficiarios terán a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas ou polo Consello de Contas, no exercicio das súas funcións de fiscalización e control do destino das axudas.
23. Esta convocatoria tramítase ao abeiro da Orde do 11 de febreiro de 1998 pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001, con base nas previsións de dotacións orzamentarias que figuran no proxecto de orzamentos xerais da comunidade autónoma para o ano 2010, aprobado polo Consello da Xunta o día 15 de outubro de 2009. De acordo con isto, a convocatoria queda sometida á condición suspensiva de que exista crédito axeitado e suficiente para financiar as obrigas que dela se derivan na Lei de orzamentos xerais da comunidade autónoma para o ano 2010.
24. Contra esta resolución caberá interpoñer recurso de reposición, no prazo dun mes, perante a Secretarío Xeral de Política Lingüística ou, directamente, recurso contencioso-administrativo, no prazo de dous meses, perante o Tribunal Superior de Xustiza de Galicia, contados os prazos, en ambos os dous casos, desde o día seguinte ao da publicación desta resolución no Diario Oficial de Galicia.
Santiago de Compostela, 10 decembro de 2010.
Anxo M. Lorenzo Suárez
Secretario Xeral de Política Lingüística
Ver referencia pdf "00500D004P033.PDF"